基羅納大勝創歷史 首奪歐洲賽資格
2024年04月21日 10:01
東網電視
更多新聞短片
基羅納踢32場聯賽取得68分。
周日(21日)凌晨西甲,基羅納主場以4比1大勝護級球隊卡迪斯,拋離第7位貝迪斯20分,提早6輪聯賽取得下屆歐洲賽入場券,亦係呢支「曼城B隊」史上首次進軍歐洲賽。
兩隊實力有一大段距離,排第3位基羅納佔盡上風,由艾利加西亞、艾雲馬田各建一功,開賽22分鐘已經領先2球。換邊之後,杜夫比克射成3比0,雖然之後卡迪斯追番1球,但樸圖比賽末段入波,為基羅納鎖定4比1勝局。
根據OPTA統計,基羅納成為繼皇馬、巴塞隆拿、馬體會、皇家蘇斯達、華倫西亞之後,西甲史上第6支單季踢32場聯賽取得68分嘅球隊。呢支「神奇球隊」已穩佔前6位,下季最起碼有歐霸盃踢,加上領先第5位畢爾包10分,取得下屆歐聯資格機會亦高唱入雲。
值得一提,基羅納同曼城屬於城市足球集團旗下球會,根據歐洲足協規定,同一班主球隊唔可以同時參加歐聯,預料城市足球集團可能會減持基羅納股份,或者調整董事局組合,以符合歐洲足協要求。例如RB萊比錫及薩爾斯堡屬於紅牛集團旗下,透過改變股權架構,得以一齊出戰歐聯,所以基羅納同曼城有望下屆歐聯碰頭。